16.6.2023
EL
Επίσημη Εφημερίδα της Ευρωπαϊκής Ένωσης
C 214/27 Τετάρτη 18 Ιανουαρίου 2023
— έχοντας υπόψη την απόφαση (ΚΕΠΠΑ) 2021/509 του Συμβουλίου, της 22ας Μαρτίου 2021, για τη θέσπιση Ευρωπαϊκού Μηχανισμού για την Ειρήνη, και για την κατάργηση της απόφασης (ΚΕΠΠΑ) 2015/528 (3), — έχοντας υπόψη τα συμπεράσματα του Συμβουλίου σχετικά με την COVID-19, τη διαχείριση κρίσεων και την ανθεκτικότητα, την ασφάλεια και την άμυνα, τις εξωτερικές πτυχές της μετανάστευσης και τις εξωτερικές σχέσεις, που εκδόθηκαν στις 16 Δεκεμβρίου 2021, — έχοντας υπόψη τη σύστασή του, της 23ης Νοεμβρίου 2022, προς το Συμβούλιο, την Επιτροπή και τον Αντιπρόεδρο της Επιτροπής / Ύπατο Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφαλείας σχετικά με τη νέα στρατηγική της ΕΕ για τη διεύρυνση (4), — έχοντας υπόψη τη στρατηγική αντίληψη του ΝΑΤΟ που εγκρίθηκε από τους αρχηγούς κρατών και κυβερνήσεων του ΝΑΤΟ στη σύνοδο κορυφής του ΝΑΤΟ στη Μαδρίτη στις 29 Ιουνίου 2022, — έχοντας υπόψη το ψήφισμα 1325 του Συμβουλίου Ασφαλείας του ΟΗΕ, της 31ης Οκτωβρίου 2000, το οποίο καθόρισε το θεματολόγιο σχετικά με τις γυναίκες, την ειρήνη και την ασφάλεια (WPS), — έχοντας υπόψη την κοινή δήλωση της Επιτροπής και του Ύπατου Εκπροσώπου της Ένωσης για Θέματα Εξωτερικής Πολιτικής και Πολιτικής Ασφάλειας, της 25ης Νοεμβρίου 2020, σχετικά με το σχέδιο δράσης της ΕΕ για την ισότητα των φύλων (GAP) III με τίτλο «Ένα φιλόδοξο θεματολόγιο για την ισότητα των φύλων και τη χειραφέτηση των γυναικών στην εξωτερική δράση της ΕΕ» (JOIN(2020)0017), — έχοντας υπόψη το ψήφισμά του, της 14ης Δεκεμβρίου 2022, σχετικά με τις προοπτικές για λύση δύο κρατών για το Ισραήλ και την Παλαιστίνη (5), — έχοντας υπόψη την κοινή δήλωση σχετικά με τη συνεργασία ΕΕ-ΝΑΤΟ, η οποία υπεγράφη στις 10 Ιανουαρίου 2023 από τον Πρόεδρο του Ευρωπαϊκού Συμβουλίου, τον Πρόεδρο της Επιτροπής και τον Γενικό Γραμματέα του Οργανισμού Βορειοατλαντικού Συμφώνου, — έχοντας υπόψη το άρθρο 54 του Κανονισμού, — έχοντας υπόψη τη γνωμοδότηση της Επιτροπής Συνταγματικών Υποθέσεων, — έχοντας υπόψη την έκθεση της Επιτροπής Εξωτερικών Υποθέσεων (A9-0292/2022), Α.
λαμβάνοντας υπόψη ότι η απρόκλητη και αδικαιολόγητη στρατιωτική επίθεση της Ρωσικής Ομοσπονδίας κατά της Ουκρανίας, με την υποστήριξη του καθεστώτος Lukashenka στη Λευκορωσία, έχει επαναφέρει τον πόλεμο στην ευρωπαϊκή ήπειρο και έχει προκαλέσει σοβαρές καταστροφές και δεινά· λαμβάνοντας υπόψη ότι η Ρωσία έχει διαπράξει εγκλήματα πολέμου κατά της Ουκρανίας· λαμβάνοντας υπόψη ότι όλα αυτά απειλούν σημαντικά και εξακολουθούν να αποτελούν πρόκληση για την ευρωπαϊκή και την παγκόσμια ασφάλεια· λαμβάνοντας υπόψη ότι η Ρωσία έχει προβεί σε πυρηνικές απειλές· λαμβάνοντας υπόψη ότι οι παγκόσμιες αλυσίδες εφοδιασμού έχουν επηρεαστεί αρνητικά και ότι η επισιτιστική ασφάλεια έχει υπονομευθεί σε αρκετές περιοχές του κόσμου· λαμβάνοντας υπόψη ότι ο παράνομος επιθετικός πόλεμος της Ρωσίας κατά της Ουκρανίας έχει δημιουργήσει οικονομική αβεβαιότητα, έχει οδηγήσει σε απότομη αύξηση των τιμών της ενέργειας, έχει επιδεινώσει την κλιματική κρίση και έχει σημαντικό δυναμικό περαιτέρω αποσταθεροποίησης πολλών κρατών μελών και τρίτων χωρών, και ιδίως χωρών των Δυτικών Βαλκανίων και της Ανατολικής Εταιρικής Σχέσης, και, ως εκ τούτου, έχει αλλάξει σημαντικά το γεωπολιτικό πλαίσιο της κοινής εξωτερικής πολιτικής και πολιτικής ασφάλειας (ΚΕΠΠΑ) της ΕΕ· λαμβάνοντας υπόψη ότι ο επιθετικός πόλεμος κατά της Ουκρανίας ήταν μέρος του σχεδίου του Putin να αναδιαμορφώσει την ευρωατλαντική αρχιτεκτονική ασφάλειας· λαμβάνοντας υπόψη ότι το σχέδιο αυτό ματαιώθηκε χάρη στην ηρωική άμυνα του ουκρανικού στρατού· λαμβάνοντας υπόψη ότι από το 2014 η ΕΕ δεν έχει κατορθώσει να αξιοποιήσει πλήρως τα μέσα της κοινής ασφάλειας και άμυνας (ΚΠΑΑ) για την αποτελεσματική στήριξη του αγώνα της Ουκρανίας κατά της Ρωσίας, αν και φέτος είναι ορατές ορισμένες βελτιώσεις· λαμβάνοντας υπόψη ότι για να θεωρηθεί επιτυχημένος και αξιόπιστος παγκόσμιος παράγοντας, ΕΕ πρέπει να αναπτύξει περαιτέρω τις ικανότητές της και να ενισχύσει την πολιτική της βούληση ώστε να παράσχει ασφάλεια στην άμεση γειτονία της·
Β.
λαμβάνοντας υπόψη ότι οι χώρες της Ανατολικής Γειτονίας και των Δυτικών Βαλκανίων χρειάζονται ειρηνική επίλυση των συγκρούσεων, βελτίωση της σταθερότητας και της ασφάλειας, καθώς και αυξημένη αμοιβαία συνεργασία· λαμβάνοντας υπόψη ότι η ασφάλεια στις περιοχές αυτές απειλείται σε μεγάλο βαθμό από την εισβολή της Ρωσίας στην Ουκρανία και την πιθανότητα εξάπλωσης της επίθεσης αυτής σε γειτονικές χώρες· λαμβάνοντας υπόψη ότι η αποσταθεροποίηση της άμεσης γειτονίας μας απειλεί τη σταθερότητα, την ειρήνη και την ασφάλεια της ΕΕ·
(3) (4) (5)
ΕΕ L 102 της 24.3.2021, σ. 14.
Κείμενα που εγκρίθηκαν, P9_TA(2022)0406.
Κείμενα που εγκρίθηκαν, P9_TA(2022)0443.